Torsdag har Nordjyllands Politi koordineret og gennemført en større aktion med politiet i Århus og på Fyn i tæt samarbejde med Skat. I alt er 14 adresser blevet ransaget hos selskaber, der er mistænkt for momssvindel. Det oplyser Nordjyllands Politi i en pressemeddelelse. I alt er fire personer blevet anholdt - de er alle fra Nordjylland. Det drejer sig om tre mænd på henholdsvis 24, 45 og 29 år samt en kvinde på 46 år. - Vi kan ikke sige noget om, hvor i Nordjylland eller hvilke selskaber de fire personer kommer fra. Nu skal de først fremstilles i grundlovsforhør siger politikommissær Troels Jul Kjærsgaard. Aktionen kommer efter længere tids omfattende efterforskning, og de fire anholdte vil fredag blive fremstillet i grundlovsforhør sigtet for omfattende svindel med moms og skat. - Jeg kan ikke komme ind på det konkrete beløb, men det er for flere millioner kroner, siger Troels Jul Kjærgaard. Ved grundlovsforhøret vil Nordjyllands Politi begære lukkede døre.

Opsummering:
Nordjyllands Politi har sammen med politikredsene i Østjylland og på Fyn foretaget ransagninger af i alt 14 adresser. I Nordjylland er fire personer blevet anholdt, mistænkt for momssvindel.